บัวหลวงปักธงอาเซียนเปิดสาขาเมดานในอินโดฯ
&#8220;แบงก์กรุงเทพ&#8221; เตรียมปักธงสาขาที่ 3 &#8220;เมืองเมดาน&#8221; ในอินโดนีเซียอีก 12 ปี ลั่นจากนี้โฟกัสอาเซียนเต็มสูบ
20 พ.ย. 2555

“แบงก์กรุงเทพ” เตรียมปักธงสาขาที่ 3 “เมืองเมดาน” ในอินโดนีเซียอีก 12 ปี ลั่นจากนี้โฟกัสอาเซียนเต็มสูบ
นายโฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า 12 ปีข้างหน้าธนาคารจะเปิดสาขาเมดาน ในเมืองเมดาน ประเทศอินโดนีเซีย จะเป็นการเปิดสาขาแห่งที่ 3 ในอินโดนีเซีย จากปัจจุบันที่มีสาขาในเมืองจาการ์ตา และเมืองสุราบายา เนื่องจากอินโดนีเซียเป็นตลาดขนาดใหญ่ที่สุดในอาเซียน ลูกค้าของธนาคารจึงเตรียมขยายธุรกิจไปยังอินโดนีเซียบ้างแล้ว ธนาคารจึงต้องเข้าไปพร้อมกับลูกค้า
นายโฆสิต กล่าวว่า การขยายสาขาต่างประเทศต้องดูลูกค้าด้วย และต้องดูให้นาน ธนาคารมีลูกค้าดีๆ ทั้งในกรุงเทพฯ และต่างจังหวัดที่มีแนวความคิดขยายธุรกิจไปยังต่างประเทศ เพราะสุดท้ายจะเห็นตลาดไทยโตเต็มที่ จึงจะเห็นสาขาของธนาคารค่อยๆ ขยาย และขณะนี้ธนาคารก็กำลังมองไปที่กลุ่มประเทศอาเซียน เพราะจากนี้จะต้องอาศัยความร่วมมือกันระหว่างประเทศในอาเซียนอีกมาก
“ตอนนี้เราโฟกัสที่อาเซียนมากพอควร ซึ่งยังไม่ใช่เวลาที่จะเจาะเข้าไปซื้อคนอื่น แต่ไม่ใช่เราจะไม่ทำ เพียงแต่ตอนนี้ไม่ใช่เวลาที่จะคิดเรื่องนั้น” นายโฆสิต กล่าว
นายโฆสิต กล่าวว่า สิ่งที่ธนาคารคำนึงคือ ความเข้มแข็งของพื้นที่ และบุคลากร อย่างกรณีกัมพูชาและพม่า ธนาคารก็ต้องการเข้าไปในสองประเทศนี้ ปัจจุบันธนาคารมีสำนักงานผู้แทนเมืองย่างกุ้ง ในพม่า เป็นธนาคารแรกของไทยมา 18 ปี หากกฎหมายของพม่าให้ยกระดับเป็นสาขาได้เมื่อใดธนาคารก็พร้อมทำทันที
นายโฆสิต กล่าวว่า การเป็นธนาคารในอาเซียนไม่ใช่เรื่องง่าย ธุรกิจธนาคารพาณิชย์มีการแข่งขันกันตลอด ทุกวันนี้ธนาคารสัญชาติต่างประเทศได้เข้ามาดำเนินธุรกิจในไทยอยู่แล้ว ฉะนั้นหากจะมีการเปิดประชาคมเศรษฐกิจอาเซียน (เออีซี) ก็ไม่ได้วิตกกังวล ไม่น่ามีลักษณะเข้ามาดำเนินธุรกิจในไทยอย่างพรวดพราด เพราะธนาคารพาณิชย์ที่เป็นผู้เล่นในตลาดก็วนเวียนอยู่เท่านี้
ประธานกรรมการบริหาร ธนาคารกรุงเทพ กล่าวว่า ขนาดของธนาคารเป็น 1 ใน 3 เรื่องหลักที่ธนาคารยังให้ความสำคัญ ส่วนอีก 2 เรื่องคือ ความมั่นคงแข็งแรงของธนาคาร และอาณาเขตทั้งสาขาในและต่างประเทศ
“การเป็นที่ 1 ก็สำคัญ แต่ผมมองว่าความสมดุลสำคัญมาก แล้วแต่คนจะเชื่ออย่างไร บางคนบอกความสมดุลไม่ใช่เรื่องใหญ่ ต้องบันไซ แต่ผมเชื่อเรื่องความสมดุล แต่ละธนาคารมีวิธีที่ไม่เหมือนกัน บางธนาคารเลือกซื้อกิจการ เพราะเติบโตเร็ว แต่บางธนาคารยังให้ความสำคัญเรื่องการลงทุนด้วยตัวเอง แน่นอนว่าต้องใช้เวลาทั้งการสร้างฐานลูกค้า และบุคลากร ซึ่งธนาคารกรุงเทพเลือกจะใช้วิธีหลัง และเราจะทำอย่างนี้ต่อไป” นายโฆสิต กล่าว 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ธนาคารยังไม่มีความคิดเพิ่มทุน ปัจจุบันเงินกองทุนรวมของธนาคารมีเสถียรภาพมากที่สุด โดยมีเงินกองทุนขั้นที่ 1(เทียร์ 1) สูงสุดในระบบ และมีไม่ความคิดควบรวมกิจการกับใคร
นายชาติศิริ กล่าวว่า ยอมรับว่าธุรกิจสินเชื่อลูกค้ารายย่อย ธนาคารต้องปรับปรุง และต้องปรับเปลี่ยน แต่ธนาคารก็ยังคงให้ความสำคัญเรื่องความแข็งแรงของลูกค้า ในสินเชื่อรายย่อยวันนี้ตลาดสินเชื่อบ้าน และสินเชื่อบัตรเครดิต ธนาคารยังเป็นผู้นำได้อย่างดี และจะพยายามรักษาพื้นที่ลูกค้าของธนาคารอย่างใกล้ชิด